text: Derfor sagde DF’er nej til borgmesterpost
  22 november 2017 kl. 19.39
  Tina Agergaard blev tilbudt en borgmesterpost på valgnatten, men sagde nej. Det var ikke et reelt tilbud, lyder det fra hende i dag. 
  Tina Agergaard (DF) fortryder ikke, at hun pure afviste at blive borgmester i Varde Kommune.
  - Man skal ikke blive borgmester for enhver pris, det kan blive en dyr fornøjelse, siger Tina Agergaard til TV SYD.
  Med tilbuddet kunne hun være blevet landets eneste borgmester fra Dansk Folkeparti. Det var partierne uden om Venstre, og uden om borgmester Erik Buhl (V), der havde tilbudt hende borgmesterposten. Ifølge Tina Agergaard havde tilbuddet dog ingen gang på jorden.
  - Det var ikke en reel borgmesterpost. Det var rent lokkemiddel, for at trække mig ud fra forhandlingslokalet. Så det gjorde de ene alene for at skabe splid, så man selv kunne have fået foden indenfor, siger Tina Agergaard.
  DF’eren valgte i stedet at overholde den aftale, hun havde med borgmester Erik Buhl.
  - Man skal kunne regne med, at når man indgår en aftale med Dansk Folkeparti, så har man lavet en aftale, og så er det sådan, det bliver, afslutter hun.
  